**1. GAIA: JURISDIKZIOA ETA PROZESUA .**

# KONTZEPTU OROKORRAK.

* **Lan gatazkak konpontzeko bideak:**
  + **Negoziaketa kolektiboa (Konst 37.1 eta LE 4).**
  + **Auzibidea (AZL eta JSL).**
  + **Auzibide kanpoko prozedurak (PRECO, ASAC...)**
  + **Greba eta itxiera patronala (Konst 28.2 eta 37.2 hurrenez hurren).**
* **Jurisdikzioa (BJLO 3. art):**
  + **Estatuaren subirotasunetik datorren ahalmen bakar eta zatiezina.**
    - **Jurisdikzioa ezin da zatitu, bakarra da. Salbuespena: Estatu Federalak.**
    - **Zatitzen dena eskumena da: soziala, zibila, penala eta administratiboa.**
  + **Menpekotasunik gabeko organu zehatzen bidez egina (BJLO 12 eta ond):** 
    - **Epaile eta auzitegien bitartez.**
  + **Zuzenbidea kasu konkretuari aplikatu. Horretarako:**
    - **Bi aldeetako batek eskatu. Ez ofizioz.**
    - **Behin egin eta gero ezin da ezeztatu→ gauza epaitua.**
    - **Besteen gauzetan, ez norberaren intereserako.**
    - **Esandakoa betearazi.**
* **Organu jurisdikzionalak:**
  + **Gorpu batekoak dira, estatutu pertsonal batek araututa, hain zuzen ere Botere Judizialaren Lege Organikoak jasotzen duena (Konst 122.1 Art. dioenez LO bat izan behar da).**
    - **Salbuespenak: Auzitegi Konstituzionala, Kontu Auzitegia, Auzitegi Militarrak...: Bereziak dira eta ez dute LO hori jarraitzen.**
  + **Kudeaketa: Botere Judizialaren Kontseilu Orokorrak.**
  + **Funtzio jurisdikzionala organu jurisdikzionalen eskuetan dago, Epaitegi eta Auzitegiak direlarik.**
    - **Epaitegia: epaile bakarra. Epaile eta idazkariak osatzen dute.**
    - **Auzitegia: Hiru Magistratu eta idazkari batek osatzen dute.**
    - **Entzutegia: Magistratuak osatzen dute.**
    - **Epaile: Epaitegi baten titularra.**
    - **Magistratua: Auzitegi eta Entzutegien titular bateratuak.**
  + **Benetako organu jurisdikzionala ez da Auzitegia, bere Salak baizik (Sala deitzen zaio organuari, Areto lekuari). Hauek bere aldetik Sekzioetan bana daitezke, EN ezik.**

## JURISDIKZIO SOZIALA ETA BERE ORGANOAK

* **BJLOk lau ordenu jurisdikzional desberdin bereizten ditu, gai desberdinetan oinarrituz (53 eta ond).**
* **Ordenu jurisdikzional sozialari dagokionez, 38/88 Legeak dio hurrengo organuekin osatuko dela:**
  + **Gizarte edo Sozial epaitegiak.**
  + **Justizi Auzitegi Nagusia.**
  + **Entzutegi Nazionala.**
  + **Auzitegi Gorena.**
* **Sozial epaitegiak:**
  + **Gutxienez bat hiriburuoro; Eibarren, Jerezen, Ibizan, El Ferrolen, Getafen, Ponferradan eta Manresan ere bai.**
  + **Jurisdikzio ahalmena pertsona bakar baten datza: Magistratua (beste ordenuetan Epaile deritzona).**
* **Justizi Auzitegi Nagusia: Estatu mailan 17 daude, bat Autonomi Erkidego bakoitzeko. Saletan banatzen da eta bat sozialerako izango da.**
  + **Orohar sala bat Erkidego bakoitzeko→Salbuespenak: Andalucia (3 Sala), Castilla –La Mancha (2 Sala), Kanarias (2 Sala).**
  + **Hiru Magistratu, epaimahaiburua barne, behar dira lanean jarduntzeko. Bi aukera:** 
    - **Lan gutxi egotea: Hiru Magistratu baino gutxiago egon daitezke eta kasu honetan beste Sala bateko magistratu bat joan beharko da ebazpenak emateko orduan.**
    - **Lan asko egotea: Orduan Sala hau Sekzio desberdinetan banatuko da, bakoitza gutxienez hiru Magistratuekin**
* **Entzutegi Nazionala: Sozialerako Sala bat dauka.**
  + **Madrilen dago eta Estatu mailako ahalmena du.**
  + **Sozialeko Salan hiru Magistratuekin konpontzen da, presidentea barne.**
* **Auzitegi Gorena: Sozialerako Sala IV. da.**
  + **Epaimahaiburu eta 12 magistratu osatzen dute Sala, baina hirukin funtzionatu ahal du→Doktrina bateratzeko helegiteetan 5 behar ditu.**
  + **Aztertzen ditu (JSL 9):Justizi Auzitegi Nagusiak edo Entzutegi Nazionalak instantzian emandako ebazpenen aurkako helegiteak; Berrikuspen/revisión) helegitea (Organu sozialak emandako epai irmoen aurkako berrikuspena eta laudo irmoen berrikuspena); eskumen arazoak bera denean arazoa sortzen den organuen gaineko auzitegia, instantzian Administrazio Publikoen iharduerak, ordenu sozialekoak baldin badira eta Ministro Kontseiluak emandakoak izan badira).**
* **Organu hauetaz gain, beste batzuk ere hartzen dute parte lan honetan, nahiz eta ahalmen jurisdikzionalik ez izan:** 
  + **Bere menpe dagoen pertsonala: Justizia Administrazioko Letratuak (Zuzenbidean Lizentziatuak), Kudeatzaileak/Ofizialak (batxillergoa, Letratua ordezkatzen dute), Izapidetzaileak/Auxiliarrak (Graduatu Eskolarra) eta Laguntzaileak/Agente judizialak (eskola joan izatearen agiria). Organu jurisdikzionalen menpe daude.**
  + **Pertsonal laguntzailea: Hauek ez daude organu jurisdikzionalen menpe: Ministerio Fiskala, abokatuak, prokuradoreak eta Gizarte Graduatuak.**

**JURISDIKZIOKO PERTSONALA: MAGISTRATUAK.**

* **Menpekotasun gabea, Zuzenbidearekikoa ezbada: Konst 117.1 era BJLO 1, 12-14.**
  + **Menpekotasunik ez edukitzeak beste berme batzuk dakartza:**
    - **Gizartearen aurreko bermeak:**
      * **Karrera judizialeko kideak izateko behar diren baldintzak betetzea.**
      * **Gauza ez badira, karreratik at lagako dituzte.**
      * **Bateraezintasunak: Inpartzialtasuna behar da Adib, ezin dira kargo publikoak izan, edo sindikatu eta alderdi politikoetan izena eman...edo senideen auzietan parte hartu...**
    - **Estatuaren aurreko bermeak:** 
      * **Batez ere botere exekutiboaren aurrean baina Botere Judizialaren Kontseilu Orokorraren aurrean ere bai:** 
        + **Orokorrak: Ezin dute Konstituzioaren aurka dihoazen edo jerarkia printzipioa hausten duten araurik aplikatu.**
        + **Bereziak: Mugikortasun ezaren eskubidea, legean jarritako prozedura eta egoeratan izan ezik.**
        + **BJKO ezin die aginduak eman arauen interpretazio edo aplikazioari buruz.**
* **Inpartzialtasuna, bere aurrean dauden pertsonetariko.**
  + **Bestela: BJLO 218-220:**
    - **Abstentzioa: Berak bere areriora lagako du beste baten eskuetan.**
    - **Ezespena (recusación): Ministerio Fiskalak edo aldeetariko batek ezesten badio. Instantziak bada adiskidetze prozesala eta ahozko judizioa hasi aurretik proposatu beharko da eta helegiteetan ebazpenaren bozketa egiteko jartzen den eguna baino lehenago (JSL 15).**

**2. GAIA: ESKUMENA ETA PROZESUA.**

**ESKUMENA.**

* **Organu jurisdikzional bakoitzak duen barrutia da.**
* **Auziak lau ordenuetan banatzen dira.**
* **Salbuespenezko Auzitegiak debekatuta daude→Konst 24.2 eta 117.6.**

Gizarte arloko gaiak sozialerako organuei dagozkio, baina nori zehatz mehatz?

* **Hori jakiteko hiru irizpide jarraitu behar dira:**
  + **Objetiboa: JSL 6-9→Auziaren izaera zelakoa den hartuko du kontutan.**
  + **Funtzionala: JSL 6-9→jarduera jurisdikziolaren unearen araberakoa: Instantzia, helegiteak eta betearaztea.**
  + **Territoriala: JSL 10-11→Lurraldearen araberakoa izango da, eskumena Sozialeko Epaitegien artean eta Justizia Auzitegi Nagusiaren artean banatuz.**
* **Baina zeintzuk dira gizarte arloan sartzen diren gaiak?**
  + **Ikuspuntu malgu batetik aztertuz, JSL 1 egiten duen bezala, banakako nahiz gatazka kolektiboak eta Gizarte Segurantzako auziak, Administrazioen orain aipatutako gaiei buruzko ihardueren impugnazioa.**
  + **JSL 2 barne geratzen diren gaiak jasotzen ditu.**
  + **JSL 3 kanpoan utzitakoak, adibidez ez dute eskumenik langileen altak eta bajak direla eta arazoak sortzen baldin badira.**
* **Irizpideak:** 
  + **Funtzio eskumena eta eskumen objetiboa:** 
    - **Sozialeko Epaitegiak:** 
      * **Objetiboa: BJLO 93 eta LJS 6-9: ordenu sozialari dagozkion gaiak: banakako auziak eta probintziako gatazka kolektiboak. Baita ere ordenu sozialaren barne dauden Administrazioen ihardueren aurkako inpugnazioak baldintza batzuk betetzen badituzte, adibidez lekuko erakundeetakoak diktatuak baldin badira**
      * **Funtzio: JSL 6 eta 237.2: Instantzia eta betearaztea.**
    - **Justizi Auzitegi Nagusiko Sozialeko Sala: JSL 7: Probintzia eta Erkidegoaren eremu bitartean sortzen diren gatazka kolektiboak; baita ere Sozialeko epaitegien epaien aurkako erregutze helegiteak; ordenu sozialaren barne dauden Administrazioen ihardueren aurkako inpugnazioak baldintza batzuk betetzen badituzte, adibidez Autonomi Erkidegoko Gobernu Kontseiluak diktatutakoak badira; bere lurralde eremuan dauden Sozial Epaitegien arteko eskumen arazoak eta 3/2012 prozesu merkantaletan emandako epaien aurkako erregutze helegiteak.**
    - **Entzutegi Nazionaleko Sozial Sala: JSL 8: Estatu mailako gatazka kolektiboak eta ordenu sozialaren barne dauden Administrazioen ihardueren aurkako inpugnazioak baldintza batzuk betetzen badituzte, adibidez ministroak dikatatutakoak badira, instantzia bakarrean eta betearaztea.**
  + **Auzitegi Goreneko Sozial Sala: JSL 9: eskumen arazoak bera denean arazoa sortzen den organuen gaineko auzitegia eta instantzian Administrazio Publikoen iharduerak, ordenu sozialekoak baldin badira eta Ministro Kontseiluak emandakoak izan badira. Horrez gain helegiteak ere ebazten ditu:**
    - **Bi helegite mota desberdin:**
      * **Kasazio helegitea. Bi motatakoa izan daiteke:**
        + **Kasazio arrunta.**
        + **Doktrina bateratzekoa.**
      * **Berrikuspen helegitea.**
  + **Lurralde eskumena (JSL 10 y 11): bakarrik Sozialeko Epaitegien arteko eta Justizia Auzitegi Nagusien arteko gatazkak edo arazoak konpontzeko:** 
    - **Sozial Epaitegiak:** 
      * **Auzi jartzaileak (demandanteak) erabakiko du non tarteratu demanda, JSL 10:**
        + **Auzitara eramandakoaren lantokiko epaitegia.**
        + **Auzitara eramandakoaren bizitokiko epaitegia.**
    - **Justizia Auzitegi Nagusiak: JSL 11.**

**Baina nork zaintzen du epaitegi edo auzitegi baten eskumena behar den bezalakoa den edo ez? Organuak.**

* **Bi une desberdin eskumena zaintzeko:**
  + **Demanda onartzeko unea.**
  + **Epaia emateko unean: Kasu honetan epai hori ez da sartuko auziaren mamian, eta organuak bere eskumen eza adieraziko du alderdi eta Ministerio Fiskalaren aurrean.**

**Eskumen gatazkak eta arazoak (JSL 12-14).**

* **Eskumen gatazkak: Ordenu sozial eta beste ordenuen bitarteko gatazkak: Auzitegi Gorenak konpontzen ditu.**
* **Eskumen arazoak: Ordenu sozialeko maila berdineko organuen artean:** 
  + **Sortzen badira euren gaineko organuak konponduko du, baina kontutan hartu Entzutegi Nazionala ez dela gaineko organoa.**
  + **Eskumen arazoak alde bietako batek proposatzen ditu. Gerta daiteke demandatzaileak behar ez den tokian aurkeztea demanda (ad. bere bizitokian). Orduan demandatua joan daiteke epai organuaren aurrera eta Deklinatoria planteatuz, organuari eskatu eskumena duen Epaitegiaren eskuetan lagatzeko.**

**Hiru irizpideak ofizioz aztertu behar dira.**

**PROZESUA ETA PROZEDURA.**

**PROZESUA:**

* **Prozesuaren bidez epai organuek euren funtzioa betetzen dute.**
* **Bere izaera juridikoari buruz:**
  + **Batzuk diote prozesu autonomoa dela.**
  + **Besteek aldiz prozesu zibilaren mota bat dela→horrexegatik begiratu behar da batzuetan AZL (LEC), hain zuzen ere JSL ezer esaten ez duenean.**
  + **Hiru motakoak:** 
    - **Deklaraziozkoa**
    - **Betearaztekoa**
    - **Kautelazkoa**
  + **Deklaraziozkoa:**
    - **Hiru mota:**
      * **Deklarazio hutsa: Alderdiak epaileak eskubide bat adieraztea eskatzen du, beste ezer ez. Beraz ez da betearazi behar. Ad: iraizpena adierazteko eskatu.**
      * **Eratzeko auziak: Eskatzen dena izango da erlazio juridiko bat sortzea, aldatzea edo iraungitzea. Beraz ordurarteko egoeraren aldaketa. Ad. Epaileari eskatu lan kontratua bukatutzat joteko.**
      * **kondena: eskaera ez da betetzen deklarazioarekin, kondena ere eskatzen da. Ad. Lan kontratua bukatutzat jotzeaz gain, indemnizazio bat ordaintzera kondenatzen zaionean enpresariari.**
    - **Hiru auzi hauek prozesu bakar baten aurkez daitezke: Deklaraziozko prozesuan; ez dira hiru prozesu desberdinak behar.**
  + **Betearaztekoa: Epaiaren ondorengo iharduera bat eskatzen du. Ez da nahikoa adieraztearekin, betearazi egin behar da. Bi gauza gerta daitezke:**
    - **Kondenatuak bere borondatez betetzea.**
    - **Ez betetzea: Kasu honetan nahitaez betearazi beharko zaio.**
  + **Kautelazkoa: Beste prozesuetako emaitzak ziurtatuko ditu, badaezpadako neurriak hartuz: adibidez enkantean jartzea eskatzea, lekukoak...**

Deklarazio prozesuaren printzipioak.

* **Premiazkotasun printzipioa/ Egokitasun printzipioa: Lehenengoa prozesu penaletan ematen dena da. Gizartearen interesak gorde behar dira:**
  + **Ofizioz edo eskatuta has daiteke.**
  + **Prozesua da arazo penalak konpontzen duen bide bakarra.**

**Bigarrenak ostera, pertsona bakoitzaren interesak gordetzeko da eta prozesu zibilean eta ondorioz sozialean ematen da.**

* + **Honek esan nahi du beti interesa duenak eskatu beharko duela prozesua hasteko. Gainera ez da prozesua izango euren arazoak konpontzeko bide bakarra.**
    - **Ondorioak:**
      * **Xedapenezkoa:** 
        + **Interesatuak eskatu behar du .**

**Epai organuek emango eta esango dute eskatutakoaren arabera.**

* + - * + **Gehienetan – badaude salbuespenak- aldeak prozesuak geldiarazteko eskubidea dute edozein unetan, amore emanez, transakzio baten bitartez, auzi uzte batekin...**
      * **Aldeen ekarpena:** 
        + **Aldeek eramango dute prozesuaren bideraketa: eurak ekarri frogak, gertaerak..**
      * **Prozesuaren bideratze formala:** 
        + **Organuak behar diren ebazpenak emango ditu prozesua aurrera jarraitu dadin.**
      * **Frogen balioztatzea:** 
        + **Organuak baloratuko du.**

**PROZEDURA:**

* **Prozesuaren kanpoko itxura da.**
* **Prozedura bi eratakoa izan daiteke:**
  + **Ahozkoa: gure kasoa da, baina ez osorik, (adibidez, demanda idatziz egiten da, erantzuna aldiz ahoz; epaia ere batzuetan ahoz egin daiteke (de viva voz) – zati batzuk behintzat- , normalean idatziz egiten bada ere. Ezingo da ahoz eman erregutze helegitea tartera daitekeen kasuetan. Alderdiek ahoz eman den epaiaren idatzizko agiria eska dezakete).**
  + **Idatzizkoa.**
* **Beste printzipioak ahoz izatearen printzipioaren ondorioak izango dira:**
  + **Hurbiltasun printzipioa: Epailea izango da aldeekin harremanetan jartzen dena, bitarteko inor gabe. Gainera froga unean dagoena izango da epaia eman behar duena.**
  + **Konzentrazioa: Ahal den neurrian puntu guztiak entzunaldi bakarrean ebatzi.**
  + **Publizitatea: Edonork ikus dezake.**
  + **Azkartasuna: Printzipio bat baino gehiago ondorio bat da: Ondo eginiko prozedura baten ondorioa→Esaten den bezala beranduei eginiko justizia ez da justizia.**

**3. GAIA: AUZIAREN ALDERDIAK.**

Jurisdikzioari eskubidea.

* **Eskubidea edukitzeak ez du esan nahi norberak nahi duena egin dezakela lortzeko. Horretarako daude Estatuak jarritako auzibidezko organuak: bakoitzak bere eskubidearen tutela eskatzeko. Hau da jurisdikzioa edukitzeko eskubidea.**
* **Oinarrizko eskubidea da: art 24.1 Konst.**
* **Eskubidearen ondorioak:**
  + **Edonork ipin dezake martxan prozesua.**
  + **Organuak Konstituzioak eta bestelako arauak jarritako bermeak errespetatu beharko ditu bere ihardueran; bestela anparo helegitea (A. Konstituzionalaren aurrean) tarteratzeko eskubidea dago.**
  + **Baldintzak betez gero, organuak prozesuaren amaieran ebazpen bat emango du eskatutakoaren arabera.**
  + **Eskatutako puntu guztiak aztertu eta konpontzen saiatu beharko da. Ezin du bat bera ere ez utzi konpondu gabe.**
  + **Gero betearazi behar da.**
  + **Ados ez banago, errekurritzeko edo helegitea tarteratzeko eskubidea izango dut. Hau ere jurisdikzio eskubidearen barne dago.**

Auziaren alderdiak:

* Sozial arloko prozesu eta auzitegien berezitasuna auzian datza. Honek esan nahi du:
  + Alderdiak ez direla beti langile edo enpresari izan behar.
  + Langile edo enpresari batek aurkeztutako auziak ez dira beti sozial arlokoak izango eta ez da prozesu soziala erabiliko.
* Bi alde egon behar dira, ez bi pertsona alde bakoitzean pertsona bat baino gehiago egon daitekeelako.
* Kontraproposameneko jarrerak izango dituzte:
  + Bat demanda jartzen duena izango da, auzi jartzailea deritzona (demandantea /demandatzailea).
  + Bestea demanda jasan behar duena: demandatua.
* Alde biak izan behar dituzte eskubide berdinak→ berdintasunezko printzipioa.
* Biei entzun beharko zaie.
* Alderdien gaitasuna:
  + Zein izan daiteke alderdi prozesu baten?
    - Alderdi izateko gaitasuna:
      * Pertsona fisikoak: denak.
      * Pertsona juridikoak: Zuzenbideak eskatutakoa betetzen badute.
    - Prozesuan aurkezteko gaitasuna (gaitasun prozesala): 16 eta 17 JSL:
      * Pertsona fisikoa: 18 urtetik aurrera, baina sozial arloan 16tik aurrera, lana egiteko baldintzak betetzen badute (emanzipazioa edo baimena)
      * Pertsona juridikoak: Pertsona juridiko bihurtzen direnean auzietan parte hartzeko gai izaten dira, beti ere hirugarren pertsona baten bidez jardun beharko dutela kontutan hartuz.
* Legitimazioa:
  + Gaitasunak esaten digu zein izan daitekeen alde eta zein aurkeztu prozesuan baina modu orokor batean.

Legitimazioak ostera esango digu “zein” prozesu zehatz baten.

* + Hiru eratakoa:
    - Arrunta: Prozesu zehatz baten alderdi bezala agertzeko interes edo eskubide zuzena edukitzea→ berana ez beste batena. Bi eratakoa:
      * Aktiboa: demandatzailea.
      * Pasiboa: demandatua.
    - Berezia: Arau prozesal batek emandakoa. Adib: Ministerio Fiskalak duena JSLegeak aurreikusitako prozesu guztietan, adib sindikatuen estatutuen inpugnazioetan (JSL 173.3).
    - Sindikatu eta enpresari elkarteak: Bakarrik afiliatutakoen izenean hauen baimenarekin (JSL 20) edo jokoan daudenak interes kolektiboak direnean eta eurak ordezkapen nahikoa baldin badute eremu hortan.
* Legebideztaketa pluraleko supostuak:

Gutxienez alderdi baten pertsona bat baino gehiago dagoenean, auzi bakar batekin⇒Prozesu bakarra, ebazpen bakar batekin.

* Motak:
  + Beharrezko litiskontsortzioa: arauak legitimazio aktibo nahiz pasiboa ematen dienean pertsona desberdinei. Adib: Lan istripu bat baldin badago demandatu beharko da ez bakarrik enpresariari baizik eta Mutuari, Gizarte Segurantzari....; beste batzuetan auziaren izaerak erakarriko du beharrezko litiskontsortzioa: adib, langile batek espero bazuen laneko mailaren igoera eta beste bateri eman baldin badiote, ados ez badago ez du demandatu behar empresaria bakarrik baizik eta igoera lortu duen langilea ere bai.
  + Ia beharrezko litiskontsortzioa: Betebehar solidarioak: Azpikontratetan langileak bi enpresariak demandatzeko eskubidea izango du, berak nahiz izanez gero, hots, ez da beharrezkoa, demandatzailearen borondatean datza.
  + Partehartze litiskontsortziala: Litiskontsortzio bat osatzeko legitimazioa duen bati ez zaionean deitu parte hartzeko. Kasu honetan berak nahi badu prozesuan parte hartuko du bere eskubidearen titularitatea baieztatuz.
  + Atxekimenduzko partehartze arrunta: Batzuetan hirugarren bat ezingo da jokoan dagoen eskubidearen titular bezala aurkeztu, baina bai eskubide horren ondorio baten titular bezala. Hau da, interes zuzena ez dauka baina bere eskubidea ebazpenaren araberan egongo da, jokoan dagoen eskubidearen ondorio bat delako. Horregatik prozesuan parte hartu ahal izango du. Adib: FOGASA.

Ordezkaritza /Postulazio (representación) Prozesala.

* Prozesu zibilean, abokatua eta prokuradorea beharrezkoak; lan prozesuan aldiz ez⇒aldeak hala nahi badu berez aurkez daiteke.
* Alderdiek berez aurkez daitezke instantzian zein helegiteetan, baina badute beste aukerarik:
  + Beste edozeini ematea, bere eskubide zibilen jabe bada.
  + Prokuradoreari, gizarte graduatu bateri edo abokatu bateri ematea.
* Legeak ordezkaritza egotea eskatzen du hurrengo kasuetan:
  + 10 demandatzaile edo 10 demandatu baino gehiago baldin badaude (hau abokatu, prokuradore, gizarte graduatu, demandatzaileetako bat edo sindikatu bat izan beharko da).
  + Autoen metaketa, 10 demandatzaile baino gehiago badaude edo 10 demandatu baino gehiago (ordezkaritza lehen aipatutako edozein subjetuen gain geratuko da).
  + Ordezkaritza sindikala (JSL 20).

Defentsa:

* + Instantzian norbera defenda daiteke (betearaztea barne), bai Sozial Epaitegietan, bai Entzutegi Nazional edota Justizi Auzitegi Gorenean (JSL 21).
  + Erregutze (suplicación) helegitean Gizarte Graduatua (13/2009 L) edo abokatua behar dira (JSL 20). Kasazio helegitean, aldiz, derrigorrezkoa abokatua (idatziz izaten denez, askotan Gizarte Graduatuak egin eta abokatuak sinatu. Sarritan gertatzen da instantzian kasoa eraman eta sinatu duen Graduatua izango dela helegitea egin eta sinatuko duena, hau ez baitago debekatuta. Baina kasu honetan ondorengo esaldia edo antzerako bat jarri beharko du: “idazki honen azpian sinatzen duen abokatuarekin batera…; sinatzen duen abokatuaren zuzendaritza menpean…” ).
* Formazko betebeharrak: Berdintasun printzipioa errespetatzeko, alderdi batek abokatu edo prokuradore edo gizarte graduatu batekin aurkezteko edo defendatzeko asmoa duenean, besteari ohartu beharko dio berak hala nahi badu gauza bera egin ahal izateko.

Doako justizia:

Orokorrean:

* Konst 119: Justizia doakoa izango da auzitan aritzeko errekurtso ekonomikorik ez daukala frogatzen duenarentzat.
* Konst, 119 art, Botere Judizialaren Lege Organikoko 20 eta 440.2 art, 1/96 Legea eta 2103/96 ED garatzen dute.

Lan arloan:

* Eskubidea edukitzeko baldintzak:
  + Langilea edo Gizarte Segurantzako onuradun bat izatea. Baita ere funtzionari eta pertsonal estatutarioa ordenu sozialean.Kasu hauetan zuzenean onartzen da.
  + Gizarte Segurantzako erakunde kudeatzaile eta amankomuneko zerbitzua izatea (Estatuko Enplegu zerbitzu publikoa – lehen Enplegu instituto nazionala zena, INEM/LANBIDE barne) edo
  + Eskatzen duenaren errekurtsoak (adib, empresaria) Profesioarteko gutxienezko alokairuaren bikoitza baino gehiagokoak ez izatea.
  + Sindikatuak, interes kolektiboen gatazketan (JSL 20.4).
  + Eskatu behar du auzia aztertu behar duen Epaitegiko abokatu kolegioan.
* Edukia:
  + Prozesuaren aurreko aholkularitza.
  + Defentsa: ofiziozko abokatua edo Gizarte Graduatua izango da. Kontutan hartu ofiziozko abokatuak beste kasu baten ere erabiltzen direla, hain zuzen ere, edozein pertsonak abokatua behar duenean eta bere konfidantzazko bat izendatu nahi ez duenean, dirua eduki arren. (Azken kasu honetan abokatuaren minuta berak ordaindu beharko dio, ez Estatuak doako justizian gertatzen den bezala).
  + Ediktuak eta iragarkiak doan sartzea.
  + Helegitea tarteratzeko eskatzen diren gordailuak jarri behar eza.
  + Perituen laguntza.
  + Kopiak......

4. GAIA: EGINTZA PROZESALAK.

Definizioak;

* Egintza prozesala: Prozesua aurrera joateko eta eraginak izateko behar direnak. Beharrezkoa da prozesuaren gain eragin zuzena izatea (JSL 42-48 art).

Baldintzak: bi motakoak dira:

* Baldintza bereziak: Egintza bakoitzak dituenak.
* Baldintza orokorrak: Egintza guztiak dituztenak. Hauek izango dira ondorengo lerroetan aztertuko direnak.
  + Baldintza orokorrak honela mailakatzen dira:
    - Subjetiboak: legeak egintza horren titularra zein den esango du eta bera izango da egintza egin beharko duena.
    - Objetiboak: Egintzaren objetoa ahalezkoa, zilegizkoa... izan behar da.
    - Iharduerazkoak: tokia, denbora edo datak eta forma. Hauek garatuko ditugu:
      * + Tokia: erregela orokorra: Egintza prozesalak prozesua egiten ari den Bulego judizialaren egoitzan egin behar dira (agiri guztiak Epai eta Sozial Salei atxikituta dauden Bulego Judizialeetako Erregistroetan aurkeztu behar dira, beharbada baliabide telematikoak erabiliz), salbuespenekin, adibidez froga batzuk egoitzatik kanpora ateratzea ezinbestekoa dutenean.
      * Datak edo denbora: Egintza lan ordu (8am-8pm) eta lanegunetan (Epaileak laneguneratu ditzake egunak jai izan arren)- Larunbatak, igandeak eta jaiak ez. Ezta ere abuztua, salbuespenarekin, Adib iraizpenetan, 1/2004, Abenduak 28ko LOan (Medidas de Protección Integral contra la violencia de género (13/2009 L) islatzen diren eskubideak babesteko, hitzarmen kolektiboak inpugnatzeko, EREei edo oporrei buruzko gatazketan- egin behar da (JSL 43.4). Gainera esan beharko da zein den epea eta zein egunetan hasi eta zeinetan amaitzen da.(Honela deituko diogu epemuga ordua eta eguna adierazten duenari eta epea, hasiera eta amaiera jartzen duenari). Hurrengo egunean hasten da kontatzen. Egunetan kontatzen bada, bakarrik lanegunak, bestela denak.

Epea gaur amaitu arren hurrengo lan eguneko arratsaldeko hirurak arte aurkez daiteke horretarako sortutako zerbitzuan edo ez badago, Epaitegian bertan.

* + - Forma: Orohar erabiliko den hizkuntza erdera izango da, baina badago aukerarik Autonomi Erkidegoko hizkuntzak erabiltzeko, beti ere baldintza batzuk bete ondoren. Idazkiak sinatuta egon behar dira eta denontzat kopiak.

Egintzaren efikazi eza eta konponketa:

* Efikazia ez duen egintza batek ez du legeak aurreikusitako eraginkortasunik edukiko jarritako baldintzak betetzen ez duenean. Baina nola baldintza guztiak ez dute izaera berdina, ez betetzeak ere ondorio desberdinak ekarriko ditu. Honela:
  + Deuseztasuna: oinarrizko betebeharrak betetzen ez direnean. Epai organuak ofizioz aztertu eta adieraziko du. Adibidez legitimazio eza.
  + Deuseztagarritasuna: Alderdiek eskatu beharko dute betetzea behar den bezala. Adibidez alderdiari gaizki ohartzen bazaio baldintzak bete gabe baina hala ere alderdiak ez badu ezer esaten, notifikazio hori ontzat emango da.
  + Irregularrak: Ez da eragingabea eta ondorioak ekar ditzake egiten duenarentzat, adibidez, epaile batek epaia epez kanpo ematen badu -agian- isuna jarrito diote baina epaiak legeak jasotako eragina izango du.
* BJLO 11.3 artikuluak, Konst 24 jarraituz agintzen die epai organuei auzi guztiak erabakitzeko, bi salbuespenekin: konponezina den akatsa dagoenean edo konpongarria izanik konpondu egiten ez den bitartean.
  + Akats bat konpongarria den edo ez jakiteko JSL 81, 193c, 197, 207.3 eta 209, begiratu behar dira. Konpongarriak adib, botere agiririk ez, adiskidetze saioa egin izanaren agiririk ez, gordailurik ez egitea...
  + Hortaz gain epai organuak aztertu beharko du egintza prozesal bakoitza konpongarria den edo ez jakiteko.

Egintza prozesalen motak: Bi hauek bereiztu behar dira:

* Alderdien egintzak: sailkatzeko zailak. Ez ditugu ikusiko.
* Epai organuarenak: Bi dira:
  + Epailearenak.
  + Letratuarenak.
* Epailearenak:
  + Entzunaldia edo ahozko epaiketa zuzendu, hitza emanez.
  + Garrantzitsuenak ebazpenak dira. Motak:
    - Interlokutorioa: Prozesua aurrera joan dadin: demanda onartu, frogak aztertu..
    - Sakona: gatazka sortu duen auzia ebazten da.
  + Ebazpenak, formaren arabera, desberdinak izan daitezke:
    - Probidentziak: Prozesua ordenatzeko balio dute. Legeak dioenez hauen helburua “la ordenación material del proceso”izango da. Baina Legeak Justizia Admnistrazioko Letratuei funtzio gehiago eman zienez eta hau orain euren lana izango denez, probidentziak ez dute sentzu haundirik.
    - Autoak: Bi aukeren artean bat aukeratzen duenean. Oinarritu behar dira (zioa eman). Adibidez: demanda onartu ala ez, betearazte prozesuan betearazteko agindua...
    - Ahozko ebazpenak:Ahozko epaiketa egiten denean erabiltzen direnak.
    - Epaiak: Auzia erabakitzen dutenak.Ahoz edo idatziz eman daitezke.
* Letratuarenak:
  + Motak:
    - Ebazpenak: prozesua antolatzeko edo ebazpen proposamenak.
    - Agirietan edo dokumentazioetan fede judiziala ematen du, notarioa balitz bezala.
    - Gordetze eta informazioa: liburu, gordailu eta iharduren gordetzea, epai liburuak barne.
    - Komunikazio egintzak: Ez bada komunikatzen ezin da defendatu. Horregatik ez bada egiten prozesua deuseztu beharko da( notifikazioak egiten direnean beti ziurtatu behar da benetan egin direla). Izan daitezke:
      * Zitazioak: Pertsona bati deitzen zaio epai organuen aurrera joateko egun eta ordu zehatz batean epaiketa burutzeko.
      * Epatzea: Alderdiari epe bat ematen zaio epai organuaren aurrean aurkezteko.
      * Errekerimendua: zeozer egiteko edo ez egiteko agintzen zaio interesatuari ez badu esandakoa betetzen ondorioak izango dituela kontutan hartuz.

5. GAIA.

PROZESUAREN AURREKO EGINTZAK.

Deklarazio prozesua beti demanda tarteratzearekin hasten da. Baina AZLak eta JSLak lehenago egin behar diren egintzak jasotzen dituzte. Euren artean bereiz daitezke:

- Nahitaezkoak: prozesua hasi aurretik egin beharrekoak:

* + Orokorrak: aurretiazko adiskidetzea edo bitartekaritza.
  + Administrazioaren aurkakoak: aurretiazko erreklamazio administratiboa: Gaur egun Gizarte Segurantzaren aurka joateko besterik ez.
  + Egintza hauen bitartez konpondu behar den auziaren ezaugarriak finkatzen dira, gero egingo diren alegazioak eta defentsa mugatuz kongruentzia eta defentsa ezaren printzipioak errespetatuak izateko.

-Aukerakoak: Legeak baimentzen ditu baina auzi jartzailearen borondatean datza: aurretiazko eginbideak dira. Hauek Lan prozesua prestatzeko erabiltzen dira.

* Ez dira beti ematen, bakarrik auzi jartzaileak eskatzen dituenean.
* Demanda tarteratu aurretik egin behar dira:
  + Batzuetan demandatuaren nortasuna zehazteko edo gai den jakitzeko..
  + Lekukoak aztertzeko..
  + Eskatu behar duen ondasuna zehaztatzeko..
  + Dokumentoak begiratzeko..
* Euren helburua demanda prestatzea izango da.
* Auzi jartzailea informazioa lortzen saiatuko da Erregistrora joanez, beste pertsona edo erakundeei galdetuz..eta ezin badu lortu orduan eskatu beharko dio epai organuari arrazoi bat emanez; gero honek erabakiko du egiten diren edo ez.
* JSL 76.1 eta 77 artikuluetan bakarrik bi agertzen dira:
  + Demandatuaren aitorpena bere nortasunari buruz.
  + Dokumentoak aztertzea.
* Beraz bi gauza gerta daitezke:
  + Emandako informazioaren arabera demanda hobeto prestatzea behar zituen datuak dituelako
  + Emandako informazioaren arabera demanda bertan behera uztea bere eskaerak sentzurik ez duela ikusi duelako

Aurretiazko adiskidetzea edo bitartekaritza:

* Alderdiak batzen dira euren arteko konponbide bat bilatzeko auziari; hirugarren pertsona bat egon arren, euren arteko akordioa izango da.
* Kontutan hartu ezin dela eskaera larunbatetan aurkeztu, ez baitira lanegun bezala kontutan hartzen.
* JSL 63: Prozesua hasi aurretik egin beharrekoa. Salbuespenak (JSL 64):
  + Aurretiazko erreklamazio administratiboa beharrezkoa denenan.
  + 1/2004 LOrganikoan (Medidas de protección integral contra la violencia de género) agertzen diren eskubideei buruzko auzietan (13/2009 L).
  + Gizarte Segurantzaren gaiei buruzkoak.
  + Oporraldiari buruzkoak.
  + Hauteskundetakoak.
  + Ofiziozko auziak.
  + Hitzarmen kolektiboetakoak.
  + Sindikatu askatasuna babesteko egiten direnak.
  + Prozesua hasi eta gero beste demandatu batzuei zabaltzen denean demanda.
  + Laudoak inpugnatzeko auziak.
  + Lana eta norberaren bizitza bateratzeko eskubideei buruzkoak…
* Organu eskuduna:
  + SMAC zena, gaur egun Eusko Jaurlaritzako Lan Sailaren eskuetan dagoena.
  + LHK: EAE sortzen diren gatazka kolektiboetan.
  + Eskuduna ez den organu baten aurrean aurkeztuko balitz eta ez bada atzera botatzen gero organu jurisdikzionalak ezingo du demanda desestimatu, adiskidetzen saiatu direla ulertuko baita.
* Alderdiak:JSL 66.1 jasotzen ditu alderdi bat agertzen ez den kasoetan gerta daitekeena, ondorengoa izanik:
  + Adiskidetze saioa eskatu duena ez bada agertzen: papeleta aurkeztu ez balitz bezala hartuko da kontutan eta egindakoa artxibatu egingo da.
  + Eskatu duena agertzen ez bada baina arrazoi bat emanez: epearen barne badago zitazio berria egingo da.
  + Zitatzen den alderdia ez denean agertzen:Tramitea burututzat joko da eta demanda tarteratzeko nahikoa izango da. Epaia ateratzen denean beste alderdiari ematen bazaio arrazoia, epaileak prozesuaren kostuak 600 euroko mugarekin jar diezaioke adiskidetze saiora agertu ez denari. Gainera ezin du rekonbentzioa planteatu.
* Prozedura:
  + Datu guztiak jasoko dituen eskaera baten bidez hasiko da: datu pertsonalak, lan mota, erreklamazioaren objetua zein den, egitateak, data eta sinadura (gero demandan erabiltzen denez, komenigarriena izaten da idazki hau demandarekin batera idaztea, kontraesanak ekiditzeko).
  + Gero beste alderdiari igorri, aurkeztu behar den eguna eta ordua adieraziz.
  + Iraizpen kasoetan eskaera egin eta hurrengo 15 egunetan ospatu beharko da. Gainontzerako kasoetan 30 eguneko epean. Ez bada ospatzen, izapideak bere bidea jarraituko du, hau da, demanda tarteratu…
  + Postetxean aurkez daiteke.
* Ondorioak:Hurrengo kasuak bereiztu:
  + Eskaera aurkeztearen ondorioak (arbitrajeak ere ondorio berberak dakartza):
    - Preskripzioa amaitu: epea hasieratik kontatu behar da berriro (JSL 65).
    - Kaduzitatea etentzen da: epeak jarraituko du zenbatzen adiskidetze saioa amaitzen den hurrengo egunetik aurrera.
  + Adiskidetzea egiten bada amaitu daiteke:
    - Akordioarekin: ez da demanda tarteratuko, nahikoa baita. Bi arazo sor daitezke:
      * Batek bete nahi ez izatea: exekutiboa denez nahitaez bete behar da.
      * Akordioa deuseztu nahian saiatzea hurrengo 30 lanegunetan (larunbatak salbu).
    - Akordiorik gabe: Demanda tarteratzeko prest egongo da.
  + Aintzakotzak hartu behar dira adiskidetze eta bitartekotza- mediazioa GEP- PRECO moduko prozeduratan ematen direnean, adiskidetze/bitartekaritza saio honen balio berbera baitute.

Aurretiazko erreklamazioa:

* Ondorioak:
  + Egiten ez bada, Administrazioak horrela adierazi beharko du demandari erantzuterakoan. Orduan epai organuak ordurarte egindakoa deuseztu eta atzera botako du prozesua demanda onartu zen uneraino, orduan alderdiak izapide hori egin ahal izateko.
  + Egiten bada, preskripzioa geldiarazi eta kaduzitatea etendu egiten du.
    - Egiten bada Administrazioak hilabeteko epea izango du erabakitzeko. Onartu dezake ososorik edo zatika. Ososorik onartzen badu geroko prozesua ez da aurrera eramango. Zatika onartzen badu ondorengo prozesuak aurrera jarraituko du zati hoiei dagokienei buruz.
    - Administrazioak ez badu onartzen, ezetz esaten badu, bi eratara adierazi dezake:
      * Zehatz mehatz esanez.
      * Isiltasun ezezkor baten bidez: honela ulertzen da hilabete igarotzen denean erreklamazioa egin zenetik ezer esan gabe. Epe hori igaro eta gero erantzuten badu eskatutakoa emanez, epaiketa bertan behera utziko da.
    - Ezezko kasuetan ukatzetik 2 hilabeteko epea izango du alderdiak demanda tarteratzeko, epe berezia duten kasoetan salbu, adib iraizpena, mugikortasuna.. hauetan 20 egunekoa izango baita.

6. GAIA

LAN PROZESU ARRUNTA.

* Deklarazio prozesuaren barne bi prozesu mota bereiztu:
  + Prozesu arruntak: epai organuek edozein motako auziak ezagutu dezaketenean orokorrak izanik.
  + Prozesu bereziak: kasu honetan auzi berezi bat dago jokoan, mota prozesal bereziak osatuz. Adib: oporrei buruzkoak.
* Lan prozesua prozesu zibileko prozesu berezia da, baina lan arloan prozesu arrunta da, prozesu berezi batzuk dituena.

PROZESU ARRUNTAREN DINAMIKA.

* Prozesuaren urratsak:
  + Demanda tarteratzea:
    - Epaitegi eta Sozial Saleeta atxikitutako Bulego Judizialaren erregistroan (JSL 44).
    - Demanda onargarria bada, Letratuak horrela adieraziko du forma ukanbeharrak, jurisdikzioa eta eskumen objetibo eta lurraldekoa aztertu eta gero. Ezingo balitz onartuko, Magistratuak esan beharko luke, beraz Letratuak ikusiko balu baldintzaren bat betetzen ez dela magistratuari esan beharko dio berak beharbada atzera botatzeko.
  + Zitazioa edo deialdia: Letratuak egin beharreko egintza da (demanda onartzen den agirian egingo da). Alderdiei jainarazi beharko zaie noiz eta non ospatuko den judizioa deialdia egiten denetik adiskidetzea eta judizioa ospatu artean gutxienez 10 eguneko epea egon beharko delarik. Gainera dokumentazioa –demanda etabar- emango zaizkie. Demanda jarri duenari eskatuko zaio froga guztiak ekartzeko.
    - Alderdiren bat aurkezten ez bada judiziora:
      * Auzi jartzailea ez bada agertzen eta ez badu arrazoirik ematen, bertan behera utziko balu bezala hartuko da kontutan. Auzi uzte bat da (desistimiento)[[1]](#footnote-1) eta geroxeago (10 egunetan hain zuzen ere) demanda berriz planteatzeko aukera izango du.
      * Ez bada demandatua aurkezten epai organuak aurrera jarraituko du bera bertan balego bezala. Honek ez du esan nahi demandatuak demandatzaileak esandakoa onartzen duenik. Beraz ez da beti kondenatua izango.
      * Ez badira ez bata ez bestea aurkezten, artxibatu egingo da ordurarte egindakoa.
  + Adiskidetza: Biak aurkezten badira Letratua adiskidetzen saiatuko da jendeaurrean. Akordioa lortzen bada ondorengo prozesuak ez du sentzurik edukiko; beraz ez du aurrera jarraituko. Bestela judiziora- epaiketara pasatuko da.
  + Ahozko judizioa: Hiru fasetan banatzen da:
    - Alegazioak.
    - Frogak.
    - Emaitzak.
  + Epaia: Ahoz edo idatziz izan daitekeena.

Dena grabatu egingo da. Horregatik ez da beharrezkoa Letratua bertan egotea - akta egiten, lehen bezala-. Hala ere kasu batzuetan, adibidez alderdiek eskatzen dutenean, froga asko egin behar direnean edo auzia nahiko nahastua denean Letratua bertan egon daiteke.

DEMANDA.

* Prozesuari hasiera ematen dion egintza da, epaileak ofizioz ezin duelako hasi, hots, beti alderdiek eskatu behar dute. Beti idatziz egin behar da.
* Auzia prestatzeko balio du. Hau da, demandan ez dauka zertan agertu eskatzen den guztia, gero osatu daitekeelako (kontuz, gero dena onartzen ez delako).
* Demandaren edukinaren baldintzak:
  + JSL 80.
  + Epai organuaren identifikazioa.
  + Alderdien eta, baldin badaude, euren ordezkarien identifikazioa.
  + Egitateak: Auzia zein den jakitzeko beharrezkoak direnak. Ez dago Zuzenbidean oinarritu beharrik. Ezin dira alegatu aurre adiskidetzan edo aurre erreklamazio administratiboan alegatu ez ziren egitateak.
  + Eskaera.
  + Data eta sinadura: demandan jartzen den datak ez du ezer esan nahi, kontutan hartzen dena demanda aurkezten den eguneko data izango baita.
  + Batzuetan gehigarri bat ere agertzen da: Berebat (Otrosí), gauzak eskatzeko, adib zeozer kontutan hartzeko, frogak nola egin behar diren, zeozer azpimarratu...
* Hauek dira baldintza orokorrak. Prozesu mota berezi batzuetan baldintza bereziak eskatzen dira.
* Demandarekin batera dokumentu batzuk aurkeztu beharko dira: adib, ordezkariei boterea emateko agiria, eginiko aurretiazko adiskidetzaren ziurtagiria...
* Auzi jartzaileak aurkeztu beharko ditu denontzako kopiak. Demandatu, interesatu eta Ministerio Fiskalarentzat…Ezin da ahaztu datu pertsonalak errespetatu behar direla besteei dokumentazioa ematen dienean, behar diren bezala eskutatuz.

DEMANDAREN ONARPENA.

* Epai organuak bere eskumena aztertu beharko du ofiziozki (irizpide objetibo, funtzionalak eta lurraldekoa )
  + Zalantzan baldin badago alderdiei eta Ministerio Fiskalari entzun beharko zaie hiru egunetan.
* Ezingo da demanda bat atzera bota sakontasun baldintzak betetzen ez dituelako. Bestela defendatzeko eskubidea ukatzen zaio.
* Bestelako baldintza guztiak betetzen diren edo ez aztertu beharko du epai organuak. Bestela 4 eguneko epea emango du konpontzeko. Ez bada konpontzen demanda artxibatu egingo da.

AKUMULAZIOA EDO METAKETA:

* + Auzi (prozesuak eta betearazteak ere meta daitezke) desberdinak prozesu bakar baten batzea metaketa da. Batera izapidetzeko elkarreko zerikusia izan beharko dute (ezin dira beste batzurekin metatu adibidez iraizpenak salbuespenekin adibidez iraizpenari ahal zaio metatu soldata zorrak eskatzekoa (JSL 26), LEko 50 eta 52 artikuluetan oinarritutako amaierak, hauteskunde gaiak, Hitzarmen Kolektiboen inpugnazioa, norberaren bizitza, senideartekoa eta lana bateratzeko eskubideei buruzko demandak …Hala ere behar ez den metaketa egingo balitz (JSL 26), adibidez iraizpen kaso bat beste edozelako kaso batekin metatuko balitz, iraizpenak izango luke lehentasuna epaitzeko orduan). Orduan ordenamendu juridikoak onartzen du, eta batzuetan derrigortu, euren prozesuak prozedimendu bakar baten egitea. Honela topatzen ditugu bi edo auzi gehiago prozedura bakar baten.
  + Bere izateko arrazoia: prozedimenduen ekonomia sustatu eta kontraesaten diren epaiak ekiditu.
  + Motak:
    - Objetiboa:
      * Hasieratik.
      * Ondorengoa.
    - Objetibo/ subjetiboa:
      * Hasieratik.
      * Ondorengoa.
  + Akumulazio edo metaketa objetiboa:
    - Prozedura bakar baten bi alderdiek, demandatzaile eta demandatuak bi edo auzi gehiagorekin.
      * Hasierakoa: demandan jartzen direlako auzi desberdin hoiek. Auzi hauek bateragarriak eta prozedura berdina dutenak izan behar dira.
      * Ondorengoa:
        + Prozedura hasi ta gero demanda jartzaileak bere demandari gauza gehiago gehitzen dionean edo demandatuak errekonbentzioaren bitartez, (reconvención)- gauza bera egiten duenean.
        + Gerta daiteke bakoitzak bere aldetik jaiotako prozesuak alderdi batek edo ofizioz eskatzen delako prozedura bakar baten elkartzea.
  + Akumulazio objetibo/ subjetiboa:
    - Bi pertsona baino gehiago daude.
    - Izan daiteke:
      * Hasierakoa: Hiru eratakoa da:
        + Pasiboa: demanda jartzaile bakarrak auzi bat baino gehiago aurkezten ditu demandatu bat baino gehiagoren aurka.
        + Aktiboa: demanda jartzaile batek baino gehiagok auzi desberdinak agertzen ditu demandatu bakar baten aurka.
        + Mistoa: Demanda jartzaile batek baino gehiagok auzi desberdinak aurkezten dituzte demandatu bat baino gehiagoren aurka.
      * Ondorengoa:
        + Prozesua hasi ta gero hirugarren pertsona bat gehitzen da.
        + Bakoitza bere aldetik jaiotako prozesuak batzen dira prozedura bakar baten epai bakar baten konpontzeko.

ADISKIDETZA .

* Lan prozesuan bi adiskidetza desberdin daude:
  + Aurretiazkoa.
  + Letratuaren aurrean egiten dena, ahozko judizioa baino lehenago. Demanda aurkezten den hurrengo egunetik 10 laneguneko epea zabaltzen da Letratuaren aurreko adiskidetza eta judizioa egiteko deialdia egiteko. Ez bada honela egiten, ez da zilegia izango baina ez du eginikoa deuseztuko. Deialdia jasotzen denetik adiskidetze eta judiziorarte gutxienez 10 eguneko tartea egon behar ( epe hau kasu batzuetan zabalagoa izaten da: pertsona juridikoa bada 15 egun ere bai, baina Estatuko abokatua baldin bada 22 egun) da defentsa ezarik sortu ez dadin. Ez bada betetzen defentsa eza sortzen duenez, deialdia deuseza izango da (JSL 81 eta 82).
  + Guztiz beharrezkoa da. Salbuespen bakarra: aurretiazko erreklamazio administratiboa behar dutenak.
* Jende aurrean egingo da.
* Letratuak ezin die koponbideak proposatu, eurak egin beharreko lana baita.
* Adostu dena alderdi batentzat kalte larria, fraudea edo neurriz kanpokoa bada, ez da ontzat emango.
* Akordioa lortzen bada, ordurarte egindakoa artxibatu egingo da.
* Ez bada borondatez betetzen, betearazi egingo zaio, epai bat balitz bezala.
* Akordioa inpugnatu daiteke:
  + Epai organuaren aurrean.
  + Alderdiak edo hirugarren kaltetuak.
  + Kontratuak deusezten duten arrazoietan oinarrituz.

AHOZKO JUDIZIOA.

* Adiskidetza akordiorik gabe bukatzen bada, ahozko judizioa hasiko da.Ekitaldia grabatu egingo da.
* Orduan demandatzaileari emango zaio hitza (iraizpen prozesuan demandatuari) hurrengoko zeozer egiteko:
  + Demanda dagoen moduan mantendu.
  + Eskatzen duena gutxitu.
  + Demanda zabaldu baina defentsa ezarik eragin gabe eta erabateko aldakuntzarik egin gabe.
* Ondoren demandatuak hartuko du hitza. Honek:
  + Kondenatua ez izatea eska dezake bi erata:
    - Ezer berririk alegatu gabe, bakarrik:
      * Demandatzailearen egitateak ukatuz. Honek esan nahi du demandatzailearen egitateak frogatu behar direla, besteak ukatu dituelako.
      * Onartu demandatzailearen egintzak, ososorik edo zatika.
    - Alegazioak eginez. Bi motatakoak dira:
      * Prozesalak: Baldintza prozesal gabezia dagoela erakutsi nahi dute. Adib: epai organuaren eskumen gabezia (lurraldeko baldintza ez duelako betetzen), legitimazio eza..
      * Materialak: demandatuak demandatzaileak aurkeztutako egintzei aurre egitea.
* Alderdiek har dezakete hitza epai organuak baimentzen duen neurrian: JSL 85.4.
* Beste era bateko alegazioak ere egin daitezke: bestelako salbuespen prozesal batzuk:
  + Luzamenduzko salbuespenak: Atzeratzeko salbuespenak, formari dagozkionak, auziaren erabakia luzatu edo atzeratuko dituztenak..
  + Premiazko salbuespenak: iraungitzea, preskripzioa eta gauza epaitua.

7. GAIA.

LAN PROZESU ARRUNTA (2)

FROGALDIA.

* Epai organuak ezingo du ebatzi ez badira egitateak frogatzen. Ez da nahikoa arrazoia edukitzea, frogatu egin behar da.
* Alegazioak bukatu eta gero frogaldia dator (JSL 90 eta ondorengoak).
* Objetua: Zer frogatu behar da?
  + Alderdiek egitateei buruz baieztatzen dutena. Beraz, frogaldiaren objetua prozesura ekarritako datuak izango dira. Hauek izan daitezke:
    - Egitateak baieztatzea: Bakarrik frogatu behar dira adostasunik gabeko puntuetan.
    - Zuzenbideari buruzko alegazioak: BOEn argitaratutakoak ez dira frogatu behar; bai ordea ohitura, zuzenbide atzerritarra...
* Frogaren zama: Egitatea alegatzen duenarena izango da. Oro har demandatzaileak frogatu beharko du esaten duena, baina diskriminazio kasoetan (JSL 96) demandatuak frogatu beharko du arrazoi objetibo bat duela egin zuena egiteko (froga diabolikoa[[2]](#footnote-2) ezezko zerbait frogatu behar bada). Lan istripu eta gaixotasun profesionalen erantzunkizunei buruzko prozesuetan segurtasun zordunak eta gertatutakoan zerikusia izan dutenak frogatu beharko dute beharrezko neurriak hartu zituztela arriskua ekiditzeko.
* Frogaren bideak: Zerekin frogatzen da?
  + Judizioan eginiko aitorpenarekin.
  + Agiri publiko eta pribatuekin.
  + Adituen txostenekin.
  + Lekukoekin.
  + Irudia eta hitza erreproduzitzeko bide mekanikoekin.
  + Usteekin...
* Nola lortu frogak? Beti oinarrizko eskubide eta askatasun publikoak errespetatuz, bestela ez dute baliorik izango.
* Frogaren balorazioa: Bi bereiztu:
  + Legezko froga:
    - Judizioan eginiko aitorpena.
    - Agiri froga.
  + Froga askea: beste froga bideak ez dute balorazio araurik baina irizpide osasuntsu baten oinarrituz baloratu beharko dira.
* Frogaren prozedura:
  + Alderdiak ahoz eskatuko du frogaldia hasteko alegazioen ondoren. Une honetan oraindik ez dira erakusten frogak.
  + Epai organuarentzat alderdi batek eskatzea nahikoa izango da frogaldiari hasiera emateko.
  + Neurri zehatzak proposatzen dira frogak erakusteko.
  + Epai organuak ere ahoz onartu edo ez. Ez ditu onartuko:
    - Alderdi biak ados badaude egitate horretan.
    - Prozesuarekin zerikusia ez dutenak.
    - Helburua lortzeko balio ez dutenak.
    - Ezin direnean egin judizioak irauntzen duen bitartean:
      * Salbuespena: Demanda aurkeztu aurretik demandatua edo demandatzailea izan behar dela susmatzen duenak eska dezake lekukoen froga aurreratzea, uste badute pertsona horrek hainbeste ez duela bizirik iraungo, atzerrira joan behar delako..
  + Ez ahaztu frogak egiten direnean aurrean dagoen epai organua izan behar dela epaia emango duena.

FROGA BIDEAK.

* Froga bakoitzak arau desberdinak ditu:
* Aitorpena:
  + Gai izan behar da: pertsona fisiko edo juridikoa.
  + Airtorpenerako galderak ahoz egingo dira.
  + Galdera pertsonalak egingo zaizkio.
* Lekukoak:
  + Beti alderdi ez den pertsona fisikoa izan behar da.
  + Hasieran denak onartu beharko dira AZLak (LEC) ez duelako inor baztertzen. Gero epai organuak esango du zein onartzen den eta zein ez (ikus AZL 360 art eta ondorengoak). (Halere hasieran ez dira baztertzen, gero ondorioetan alderdiek euren usteak adieraziko dituzte lekukoari buruz)
  + Galdetzen zaionari erantzun beharko du.
  + Egia esan behar du, bestela lekukotasun faltsutzat hartuko zaio.
  + Lekuko asko badago eta denak ez direla beharrezkoak pentsatzen badu epai organuak mugatu egingo du lekukoen zenbakia.
* Adituak:
  + Pertsona fisiko edo juridikoa izan daiteke.
  + Zuzenean joan daiteke judiziora eta bertan bere uste aditua eman. Bestela idatziz bidali eta gero judizioan baieztatu eta azalpenak eman.
  + Administrazioarentzat lan egiten badute ezingo dute zerbitzu saririk eskatu – adib. sendagile forenseak-, bestela bai.
* Agiri froga edo dokumentala:
  + Publiko – administratiboak, notarioaren aurrean eginikoak edo judizialak- edo pribatuak izan daitezke.
  + Ahozko judizioan aurkezten dira beste alderdiari emanez, nahi badute aztertzeko.

AZKEN DILIGENTZIAK (JSL 88), (Lehen hobeto epaitzeko diligentziak zirenak – 13/2009 L-).

* Lan prozesuan epai organuak ezin du agindu ofiziozki froga egitea edo frogaldia hastea, baina behin eta judizioa bukatu eta gero eta epaia egin baino lehenago, hau da, judizioa eta epaiaren bitartean hobeto epaitzeko diligentziak egitea agindu dezake.
  + Hauek berak epaia hobeto egiteko egiten diren frogak izango dira.
  + Epai organuak ofizioz agindutakoak.
  + Judizio eta epaiaren artean.

ONDORIOAK.

* Frogaldia bukatu eta gero alderdiak euren ondorioak aurkeztuko dituzte ahoz. Bertan:
  + Egindako frogarekin ados ez daudela erakutsi ahal dute.
  + Euren alegazioak mugatu, erabateko aldaketarik egin gabe.
  + Euren ustez zein den aplikatu beharreko Zuzenbidea ere esan dezakete.
  + Zeintzuk dira euren eskakizunak...

EPAIA.

* Oro har prozesua epai batekin (5 egunetan eman beharrekoa) bukatzen da, baina ez da beti hala izaten. Beste batzuetan, epaia egon arren, ez du inor kondenatzen interesen arteko gatazka desagertu delako. Honela prozesua amaitu daiteke:
  + Epai kondenatzaile batekin.
  + Kondenatzen ez duen epai batekin:
    - Egitateak onartzen dituelako: amore ematen duelako.
    - Bertan behera lagatzen duelako.
  + Epairik gabe:
    - Transakzio batekin, Adib adiskidetza judiziala.
    - Auzi-uzte batekin.
    - Iraungitzearekin: lan arloan ez da askotan gertatzen. Honek esan nahi du alderdiek ezer egin ez dutelako akzioa iraungitu dela.
* Epaia:
  + JSL 97 eta ondor.
  + Izan daiteke:
    - Auziaren arabera:
      * Deklaratzaileak: epai organuak bakarrik adieraziko du aldez aurretik jada bazegoen harreman jurídiko bat edo eskubide bat[[3]](#footnote-3).
      * Kondenatzailea. Honek ere adierazten du eskubide edo harreman hori badagoela baina horretaz gain zeozer egiteko, ez egiteko edo emateko eskatuko du[[4]](#footnote-4).
      * Sortzailea/ eratzailea: Egoera edo harreman juridiko bat sortu, aldatu edo iraungitzen da.
    - Beste ezaugarri batzuen arabera:
      * Kondenatzaileak eta ez kondenatzaileak: lehenengoak demandatzaileak eskatzen duena jasotzen dute; bigarrenak alderantziz.
      * Behin betikoak- errekurritu ahal direnak- eta irmoak- ezin direnak errekurritu.
  + Epaia argia eta zehatza izan behar da. Demandan agertzen denarekin bat etorri behar da, eta eskatutako dena aztertu eta ebatzi.
  + Fede txarrez edo ausarkeriaz jokatzen bada epaileak isuna jarriko dio. Empresaria bada kostak ere ordaindu beharko ditu 600 eurotako mugarekin.
  + Epaian bertan jarri behar da irmoa den edo ez, zein helegite tartera daitekeen, zeinen aurrean, epea, gordailuak etabar.
  + Epaia ezin da aldatu, baina bai zuzendu akatsak ⇒Auto baten bitartez egiten da ta autoa epaiaren zati bat izango da hortik aurrera.
    - Zuzenketa, alderdiak eskatzen duelako edo epai organuak ofizioz konturatzen delako.

8. GAIA.

PROZESU MOTAK.

Lege berriaren ondorioz Prozesu monitorioa daukagu. Batzuk diote ez dela prozesu berezi bat arrunta baizik,beste batzuk ordea berezia dela diote. Guk ez dugu ez bat ez bestea esango, ez gara eztabaida horretan arituko, baina bai aztertuko dugula bere edukina zein den, ondorengoa delarik:

* konkurtsoan ez dauden lantegien aurka, langile eta enpresarien lan harremanetik datozen auziak ez badute izaera kolektiboa eta ez badira Gizarte Segurantzaren aurkakoak. Gainera 6000 euroko muga ezarri diote eskaerari.
* Justizia Administrazioko Letratuak aztertuko du eskaera eta ikusten badu zeozer falta zaiola edo epez kapo dagoela...epaileari esango dio begiratzeko berak hartzeko azken erabakia.
* Azkenean onartzen bada enpresariari 10 egun emango zaizkio zorra ordaindu edo bere alde alegazioak egiteko. FOGASARI ere parte emango zaio.
* Zorra ondaintzen bada prozesua amaitutzat joko da.
* Ez bada ezer egiten Letratuak ohartuko dio demandatzaileari honek betearazteko eskatzeko.
* Alegazioak egiten baldin baditu, demandatzaileari ohartuko zaio 4 eguneko epean demanda aurkezteko Sozial Epaitegiaren aurrean. Berehala adiskidetze eta epaiketarako deialdia egingo da.

Ikasgai honetan ikusiko ditugun gainontzeko prozesuak bereziak dira:

* Euren arau propioak dituzte, gainontzerakoan lan prozesu arruntaren arauak eta AZL erabiliz.
* Besteak beste hauetxek dira:
  + Zigor eta iraizpenak:
    - Arrazoi objetiboengatiko lan kontratuaren iraungipena.
    - Izapidezko alokairuak.
    - Iraizpen kolektiboak.
    - Disziplinazko iraizpenak.
    - Zehapen aurkako auzi bidea.
  + Oporrak.
  + Lanbide sailkapena.
  + Mugikortasun geografikoa eta lan kontratuaren baldintzen oinarrizko aldaketak.
  + Edoskaldiarengatiko baimena eta senidearteko arrazoiengatiko lanaldiaren murrizketa.
  + Gizarte Segurantza.
  + Gatazka kolektiboak.
  + Hitzarmen kolektiboen kontra jotzea.
  + Sindikatu askatasuneko eskubideen babesa.
  + Laudoen aurkakoa.

Lehenengoak gai honetan ikusiko ditugu; besteak 9. gaian.

ZIGOR ETA IRAIZPENAK.

* Disziplinazko iraizpenak:
  + Bereiztu:
    - Langile arrunta edo
    - Langile ordezkaria den.
  + Iraizpenaren hurrengo egunetik 20 laneguneko epea demanda tarteratzeko.
  + Ordezkariak baldin badira esan beharko dute demandan. Gainera kontraesaneko espedientea egon behar da. Indemnizazio edo berronartzearen aukera berana izango da, ez enpresariarena.
  + Demandan, JSL 80 artikuluan agertzen diren baldintzaz gain beste hauek ere agertu beharko dira (JSL 104):
    - Lantokia.
    - Lanbide maila, soldata, ordaintzeko era.
    - Antzinatasuna.
    - Iraizpenaren eraginkortasunaren eguna.
    - Enpresariak alegatutako egitateak.
    - Nola egin zen.
    - Afiliatuta dagoen edo ez...
  + Prozesuan alderdien partehartzeari buelta ematen zaio, hots, oraingoan demandatuak izango du hitza lehenengo, gero demandatzaileak.
  + Epaileak esan beharko du iraizpena bidezkoa, ez bidezkoa edo deuseza den.
  + Ondorioak:
    - Bidezkoa bada, desenplegua.
    - Ez bidezkoa bada: indemnizazioa ( 33 egun urteko 24 hileko topearekin) edo berronartzea. Gainera izapidezko alokairuak ordaindu beharko dizkio berronartzen badu edo langile ordezkaria baldin bada.Desenplegua.
      * Epaileak ikusiko balu langileak egindakoa ez dela kaleratzeko bezain larria enpresariari emango dio baimena beste zigor bat ezartzeko behin eta langilea behar den bezala berronartu eta gero (JSL 108)
    - Deuseza: Berronartzea eta izapidezko alokairuak.
    - Berronartzea aukeratzen bada: behin behineko betearaztea eskatzeko aukera egongo da. Honek esan nahi du lehenengo epaia eta bigarrena -suplikazio helegitearen ondorioa litzatekeena-, atera arte, langileak lanera bueltatzeko eskubidea izango duela. Enpresariak ez badio nahi berronartu, soldata ordaintzen jarraitu beharko dio eta gero, bigarren epaia enpresariaren aldekoa bada ere, langileak ez dio jasotakoa itzuli beharko.
* Arrazoi objetiboengatiko iraungipena: 15 egunekoa izango da):
  + Disziplinazko iraizpen bat balitz bezala erekurritu daiteke.
  + Langileak erreklama dezake oharra jasotzen duen egunetik, baina iraungi epeko 20 egunak iraizpenak eragina duen hurrengo egunetik aurrera zenbatuko dira.
  + Ondorioak: epaileak esango du:
    - Deuseza dela: disziplinazko iraizpenen berdinak.
    - Ez bidezkoa:berdina.
    - Bidezkoa: indemnizazioa dauka: 20 egun urteko 12 hileko mugarekin.
* Iraizpen kolektiboak (LE 51+ 1483/2012ED+1484/2012 ED: ez dute aurre adiskidetzerik behar izango. Premiazko prozesua da. Ez bada lantegian geratzeko lehentasuna errespetatzen prozedura deuseza izango da.
* Zehapen aurkako auzi bidea:
  + Bereizten da:
    - Orokorra langile guztientzat.
    - Berezia ordezkarientzat.
  + Demanda 20 laneguneko iraungi epean iraizpen disziplinarioan bezala.
  + Epaileak deuseztu edo baieztatu.
  + Epai hauen aurka ez dago helegitea tarteratzerik. Salbuespena: urrapen oso larriaren zigorra bada.
  + Ordezkarientzat berezitasuna: kontraesaneko espedientea zabaldu behar da. Ez bada egiten deuseza izango da.

9. GAIA.

PROZESU MOTAK (2).

* Oporrak:
  + Oporraldiaren datak jakitzeko.
  + Egoerak:
    - Datak jarrita daudenean: langileak jakitzen duenetik 20 laneguneko iraungi epea izango du demanda tarteratzeko.
    - Datak jarrita ez daudenean: berak oporrak hartzeko asmoa duen data baino bi hilabete lehenago tarteratu behar da.
  + Ahozko judizioa demanda tarteratzen denetik 5 egunera egin behar da eta epaia 3 egunetan eman.
  + Ez dago erabaki honen aurkako helegiterik.
  + Lehentasunezko helegite laburra da.
* Lanbide sailkapena:
  + Langilea berari dagokion mailan ipintzea izango da helburua.
  + Demandarekin batera langileak aurkeztu beharko du: ordezkarien txostena edo agiri bat berak enpresariari egindako eskaeratik 15 egun igaro direla jaramonik egin gabe frogatu ahal izateko.
  + Demanda onartzeko probidentzian epaileak Ikuskatzailearen txostena eskatuko du.
  + Honen aurka ez dago helegitea tarteratzerik.
* Mugikortasun geografikoa eta lan kontratuaren baldintzen oinarrizko aldaketak:
  + - Langileak 20 laneguneko iraungi epea izango du (enpresariak eta langile ordezkariek hala nahi badute eztabaida epea lantegian aplikagarria den bitartekaritza edo arbitraje prozedurarengatik ordezka daiteke:
    - Enpresarien aurka joateko.
    - Beste langile batzuen aurka joateko arrazoi gabeko lehentasuna izan dutela uste badu.
    - Langileen ordezkarien aurka, mugikortasuna edo aldaketa hauen onarpenarekin atera bada aurrera.
  + Banaka tarteratzen bada eta prozesu honen erabakia atera gabe dagoen bitartean kolektiboki tarteratzen bada, lehenengoa etendu egingo da bigarrenaren ebazpena atera arte.
    - Kontutan hartu behar da prozesu kolektiboaren epaia gauza epaituaren ondorioak izango dituela banakako prozesuetan.
  + Lehentasunezko prozesua denez, demanda tarteratzen denetik 5 egunetara ospatu behar da ahozko judizioa eta epaia 10 egunetan eman.
  + Epai honen aurka ez dago helegiterik.
  + Ondorioak:
    - Deuseza: fraudea egon denean, hau da, arauak bete ez direnean.
    - Arrazoi gabea: arauak jartzen dituen arrazoiak ez daudenean.
    - Arrazoitua: emandako arrazoiak frogatzen direnean.
  + Lehenengo bi kasoetan langilea bere lanpostura eta baldintzekin itzultzeko eskubidea izango du. Enpresariak ez balu egingo azkenean indemnizazio bat eman beharko lioke.
* Gizarte Segurantza:
  + Aurretiazko erreklamazio administratiboa behar du. Egin denaren agiria demandarekin batera aurkeztu behar da.
  + Erreklamazio hori ebazpena eman zuenaren organuaren aurrean tarteratu behar da notifikazioaren hurrengo 30 egunetan. Ixiltasun administratiboa egon bada 30 egun hoiek zenbatuko dira ixiltasuna dagoela ulertzen den egunetik aurrera.
  + Erakundeak erantzun behar du 45 egunetan. Ez badu egiten ezezko ixiltasun administratiboa dagoela ulertuko da.
  + Demanda tarteratzeko 30 egun.
  + Gizarte Segurantzako defentsa eta ordezkaritza Gizarte Segurantzako Letratuen eskuetan dago.
  + Honen barruan prozesu bereziak daude, adib, laneko istripu eta gaixotasunentzako.
* Gatazka kolektiboak:
  + Langile talde orokor baten interesei badagokio arau baten interpretazio edo aplikazioari buruzkoa denean (ekonomiko/nteresgoak ez).
  + Legitimazioa: Gatazkaren eremuaren araberakoa.
  + Has daiteke:
    - Alderdi batek eskatu duelako.
    - Ofiziozki.
  + Ez da aurreadiskidetzerik egin behar, salbuespen bezala agertzen baita legean. Gainera ofizioz hasten bada gutxiago ofizioz hastea nahiko arrazoi delako aurreadiskidetzerik ez eskatzeko.
  + Demanda tarteratzen denetik epaia eman bitartean alderdiak konpontzen badira epaileak egindakoa artxibatu egingo du.
  + Eskumena:
    - Probintziaren arteko eremua: Sozial epaitegia.
    - Probintzia eta Autonomi Erkidego bitartekoa: JAN.
    - Autonomi Erkidegoa baino zabalagoa, hots, Estatu mailakoa: EN.
  + Lehentasunezko premiazko prozesua da. Horregatik ahozko judizioa demanda tarteratzen denetik 5 egunera egingo da eta epaia 3 egunetan aterako da.
  + Banakako prozesuetan aintzakotzat hartu beharko da prozesu kolektiboetan esandakoa, hots, bertan emandako epaia.
  + Epai arauleak dira. Honek esan nahi du epai honen bitartez arauari ematen zaion interpretazio edo aplikazioa arautzat jotzen dela.
  + Epaia irmoa bada, ezingo dira banakako prozesurik tarteratu auzi berberarekin, gauza epaituaren eragina baitu.
  + Prozesu honetan ematen den epaiaren helburua interpretatzea da. Halere azken erreformaren ondorioz bere barne dauden banakako auzietan ere aplikatu egingo da, hots, ez dira gero banakako hainbat prozesu hasi beharko epai honek esan duena aplikatu ahal izateko baizik eta nahiko zehatza bada, nahiko izango da bere eremuan daudenei aplikatzeko.
* Laudoen aurkakoa: 36/2011 Legeak ezarritakoa.

10. GAIA.

HELEGITEAK.

Helegiteak prozesuaren funtsezko bermea osatzen dute:

* Emaitzak berrikusteko bidea direlako (fideragarritasun bermea)
* Erabakia behar den modukoa izateko aukerak zabaltzen dituelako (asmatzeko bermea)
* Epaileek erne ibiliko dira gainetik duen beste batek eurak egindakoa berrikusiko dutela jakinez (epaileen arbitrarietatearen aurkako bermea).

Bi eratakoak dira:

* Arruntak: inpugnatzeko edozein arrazoi onartzen dutenak, prozesuaren atal guztiak berrikustea uzten dutenak: erregutze(suplicación), birjarpen (reposición), berrikuspen (revisión).
* Bereziak: Zuzenbidearen aplikazioa edo interpretazioa zelakoa izan den berrikustea bakarrik uzten dutenak: kexa, kasazioa eta anparo.

Bestalde helegite batzuk erabakia hartu duenak erabakitzen dituzte (no devolutivos) hots, ez dira atzera itzultzen: birjarpena. Beste guztiak atzera itzultzen dira (devolutivos). Honek esan nahi du lehengo erabakia hartu zuenaren goiko organuak berrikusi eta erabakia hartuko duela.

Helegiteaz gain badaude beste egite batzuk hauekin nahastatzen direnak: inpugnatzeko egite/akzio autonomoak:

* rebeldian emandako epaiak baliogabetzeko akzioak
* epaiak berrikusteko akzioak.

Hauen eta inpugnatzeko neurrien arteko ezberdintasunak ondorengoak dira:

* behin betiko emaitza bada: helegiteen bitartez inpugnatuko da; irmoa bada: inpugnatzeko akzio baten bitartez.
* Epeei dagokionez: akzio autonomoak preskripzio epe luzeak izaten dituzte, besteek ostera kaduzitate epe laburrak.
* legaltasuna versus injustizia: inpugnatzeko neurriak inpugnatzen den erabakiaren ilegaltasuna zuzentzeko dira. Akzio autonomoen helburua injustizia zuzentzea.

Helegiteak:  
- probidentzien aurka: birjarpen.

* autoen aurka: birjarpen, erregutze, kexa eta kasazio.
* Epaien aurka: erregutze eta kasazioa.
* Letratuak (lehen Idazkari judizialak deitzen zirenak) emandako ebazpenen aurka:
  + Diligentzia bada: birjarpen
  + Behin behineko dekretua bada: birjarpen.
  + Behin betiko dekretua bada: berrikuspena.

Bakarrik prozesuan alderdi izan direnak tartera ditzakete, ez hirugarrenak, salbuespen batekin: hirugarren hori prozesuan alderdi izan behar bazen.

Hiru baldintza bete behar dira (ez bada hala egiten Letratuak 5 eguneko epea emango die egiteko eta ez badute epe horretan egiten ebazpena irmo bihurtuko da):

* Abokatua edo Gizarte Graduatua izendatzea
* Gordailua: 300 euro erregutze...eta 600 kasazioak
* Dirua ematera kondenatua izan bada kondena gordetzea.
* Birjarpen:
  + Ez du emaitza onik ematen, ebazpena eman zuen organu bera baita berrikusiko duena eta gainera egun gutxi igaro direlako bien artean zeozer berria gertatzeko kontutan hartzeko bezela eta emandakoa aldatzeko.
  + 5 eguneko epea organu bateratuak emandako ebazpenen aurkakoa bada eta 3 egun titular bakarreko organuak eman baldin badu.
  + Probidentzia eta autoen aurkakoa.
  + Ebazpena eman duen organu berak konpondu beharrekoa: Sozial epaitegiko epaileak edo JANeko organu kolegiatuak.
  + Idatziz.
  + Auto baten bidez konpontzen da eta epai organuak hauetako bat esango du:
    - Ez duela mamia aztertuko ez direlako baldintza prozesalak betetzen.
    - Mamia aztertu eta eskatutakoa eman edo ez.
  + Ahozko probidentzia eta autoen aurka ezin da erabili, hauetan “protesta” deritzona behar delako.
* Berrikusketa helegitea (revisión):
  + Letratu judizialak emandako ebazpenen aurkakoa.
  + Ebazpen hoiek ematen diren prozesua tratatzen dauden Auzitegikoen aurrean tarteratu behar da.
* Kexa helegitea: Kasazio edo erregutze helegiteak onartzen ez duten autoen aurka, erabaki hori hartu duen goiko Auzitegiaren aurrean, hots, JAN edo AG. Ez dago hauek emandako erabakiaren aurkako bestelako helegiterik.
* Erregutze= Suplikazio:
  + Sozial Epaitegiak emandako epaien aurka JANen aurrean.
  + Ezin dira ebazpen guztiak inpugnatu, bakarrik:
    - Epaiak: Sozial Epaitegiak eta Merkantalak (konkurtsalak) emandakoak baina ez denak, adib, oporrak, lanbide sailkapenarenak etabar ez.
    - Autoak: Hiru bakarrik:
      * Epaileak eskumena ez duela esaten duenaren ebazpenaren aurka jarritako birjarpen errekurtsoa erabakitzen duen autoa.
      * Merkantal Epaitegiak emandakoak.
      * Epaia betearazteko prozesuetan tarteratutako birjarpen errekurtsoa erabakitzen dutenak, betearaztekoa den epaia suplikazioan errekurritzeko gai bada, prozesuan erabaki gabeko puntuak erabakitzen duenean...
    - Ezin dira helegite honetan judizioan aipatu ez direnak alegatu, horregatik ez da bigarren instantzia bat.
    - Helegite honen helburua arauak errespetatu ez diren unera itzultzea izan daiteke, batez ere defentsa eza eragin badute.
      * Baita ere eska daiteke frogak berriz ere aztertzea balorazio berri bat eginez.
      * Edo arau eta Jurisprudentziaren aurkako urrapenak aztertzea ere eska daiteke.
    - Prozedura[[5]](#footnote-5):
      * Zati bat Sozial Epaitegiaren aurrean eta beste bat JANen aurrean. Honela epaiaren jakinarazpenetik 5 egunetara helegitea iragarriko da Sozial Epaitegiaren aurrean inpugnatzen den ebazpena eta gordailua egin denaren agiria eramanez:
        + Epaitegian agertuz edo
        + Idatziz.
      * Iragarri ta gero, Magistratuak ondorengo zeozer egingo du:
        + Helegitea onartu auto baten bidez.
        + Akatsak[[6]](#footnote-6) konpontzeko 5 eguneko epea eman auto baten bidez. Ez bada egiten, beste auto baten bitartez helegitea bukatutzat emango da eta inpugnatutako epaia irmotzat joko da.
        + Eginiko akatsak konponezinak badira auto baten bitartez helegitea ez iragarritzat bezala kontutan hartuko da. Adib: gaia errekurrigarria ez izatea, garaiz ez iragartzea...
      * Helegitea onartzen bada, Abokatuak edo Gizarte Graduatuak 10 egun izango dituzte erregutze errekurtsoa aurkezteko errekurritzen den epaia diktatu zuen organuaren aurrean.
      * Idatzia JANari burutu behar zaio, Epaitegian auzkeztu arren. Esan behar da zein den demandatzailea, abokatua edo Gizarte Graduatua (13/2009 L), zein den inpugnatzen den epaia eta autoak. Gero zioa dator eta bertan zeintzuk diren errekurritzeko arrazoiak islatu behar dira. Azkenik zer eskatzen den zehaztu behar da; abokatuen edo Gizarte Graduatuen sinadura, helbide bat JAN dagoen hirian eta demandarekin batera aurkeztu behar diren agiriak, adib, gordailuaren agiria (300 euro erregutze, 600 kasazio), doako justiziari eskubidea dutenak eta sindikatuek –azken hauek bakarrik auzi kolektikoetan- salbu.
      * Gero Epaitegiak demandatuari igorriko dio dena berak ere bere inpugnazio idatzia aurkezteko 5 egunetan. Gero nahiz ta azken idatzi hau ez aurkeztu, Epaitegiak JANari bidaliko dio dena.
      * JANaren aurrean dagoenean egin beharreko lehenengo lana Magistratu txostegilea izendatzea izango da.
        + Onartzen badu, 10 egunetan epaia. Epai honen notifikaziotik beste 5 egun egongo dira doktrina bateratzeko kasaziozko errekurtsoa tarteratzeko. Ez bada egiten, Salak epaia irmotzat joko du eta epaitegira bidali epaia exekutatzeko.
      * Galtzen duena kostuak ordaintzera kondenatua izan daiteke, honek Abokatu edo Gizarte Graduatuaren honorarioak, besteak beste, ordaindu beharko dituela esan nahi du baina beti ere 1200 euroko mugarekin (1800 kasazioan). Salbuespena gatazka kolektiboetako auzietan, hauetan ezin delako kostuen kondenarik egon.
      * Gainera baten batek fede txarrez jokatzen baldin badu epaileak isun bat jar diezaioke.
    - “Convenio transaccional” deritzona onartzen da, hots, edozein unetan, helegitean ere bai, alderdiak akordio bat lor dezakete eta horrek auziari amaiera emango lioke (auto baten bitartez) beti ere adosten dutena ez bada fraudea, neurriz kanpokoa, ez badoa hirugarren eskubideen aurka eta Zuzenbidearekin bat baldin badator. Kasu honetan alderdi bakoitzak bere kostuak ordainduko ditu eta gordailua itzuliko zaie. Gero inpugnatu nahi baldin badute ontzat eman zuen organu beraren aurrera joan beharko dira, eta behar bada, honek deuseztatuko du.
    - Epai hauek doktrina bateratzeko kasazioa eta anparo helegitea onartzen dute.
* Kasaziozko errekurtsoa.
  + JAN eta EN instantzian (Lehenengo aldiz) emandako epaien aurka AG V. Salaren aurrean 5 eguneko epean.
  + Beraz errekurrigarriak dira:
    - Epaiak: Instantzian JAN eta EN emandakoak (erregutze helegite baten epaia ezin da kasazioz errekurritu). Salbuespenak: Administrazio Publikoen egiteen inpugnazioaren ondorioz emandako epaien aurka hauek balorazio ekonomikoa baldin badute eta hau 150.000 eurokoa baino baxuagoa baldin bada. Baita ere enplegua arautzeko espedienteetan, lan kontratuak bukatzeko prozesuetan, arrazoi ekonomikoengatiko lanaldiaren murrizketa edo etenaldia dela eta emandako epaien aurka 50 langileei baino gutxiagoi eragintzen badio.
    - Autoak: Besteak beste Erregutze errekurtsoa erabakitzen duen autoa, eskudun eza ebazten duenean gaia dela eta.
    - Errekurtsoaren zioak: JSL 206:
      * Jurisdikzioa neurriz kanpo erabili denean.
      * Prozedura egokia edo eskuduna ez izatea.
      * Judizioaren funtsezko formak birrintzea.
      * Froga neurketan akatsak egotea.
      * Ordenamendu juridikoa urratzea.
    - Behin eta errekurtsoa iragarri ezkero izapidea erregutze errekurtsoaren antzerakoa izango da.
    - “Convenio transaccional” deritzona kasu honetan ere eman daiteke.
* Erregutze eta kasaziozko helegiteen amankomunezko arauak:
  + Abokatua (edo Gizarte Graduatua baina bakarrik erregutzean) beharrezkoa da. Izan daiteke:
    - Ofizioz izendatutakoa: doako justiziaren onura baldin badu.
    - Konfidantzazkoa.
  + Demandatzaileak (langilea/ sindikatua auzi kolektiboetan edo Administrazioa bada, ez) gordailua jarri beharko du. Kasaziozko errekurtsoarena bestearen bikoitza da (300 euro erregutze, 600 kasazio).
  + Epaian demandatua zeozer ordaintzera kondenatu baldin bada, ordaindu egin beharko du. Bestela, lehen aipatu dugun bezala, epaileak epe bat emango dio akats hau konpontzeko.
* Doktrina bateratzeko kasaziozko errekurtsoa.
  + Beste ordenu jurisdikzionaletan ere badago, adibidez, kontentzioso administratiboan.
  + Helburua:Jurisprudentzia bateratuta egotea.
  + Gutxienez errekurritzen den epaia (JANekoa) kontraesan egiten duen JAN, AG, Auzitegi konstituzional edo Europar Batasuneko Justizi Auzitegiko epai bat egon behar da.
  + Zioa: Errekurritzen den epaian legea urratu egin dela.
  + Errekurrigarriak diren epaiak: JANetan ematen diren suplikaziozko errekurtsoen ondoriozko epaiak.
  + Konparaketa egiten den epaia bestea baino lehenagokoa izan behar da eta JANeko Sala berekoa, beste JANeko bat, AGaren Sozial Salakoa, Auzitegi Konstituzionalekoa edo Europar Batasuneko Justizi Auzitegikoa. Epai berriak ez du lehengo epaiaren gain eraginik izango.
  + Epai bietan demandatu eta demandatzaileak berdinak ez badira ere egoera berdinean egon beharko dira eta euren arteko auziak, oinarriak eta egitateak ere bai.
  + Alderdiek edo Ministerio Fiskalak prestatuko dute errekurtsoa epaia diktatu zuen organuaren aurrean epaiaren notifikaziotik 5 eguneko epean.
  + Onartzen bada:
    - Esan dezake JANeko epaiak legea hausten duela eta deuseztu egingo du.
    - JANaren lekuan jarri, eta erabaki erregutze helegitea onartuko lukeen, hortik aurrera suplikaziozko errekurtsoan egiten direnak egiteko.
    - Gainera esan beharko du gordailua, isunak...badauden edo ez.
* Doktrina bateratzeko helegite berezia:
  + JAN emandako epaien aurka Ministeritza Fiskalak tarteratua (ofizioz edo Sindikatuak, enpresari elkarteak, TRADEen elkarteak edo interesa duten erakunde publikoak eskatuta – alderdieren batek uste badu erregutze helegitean emandako epaia oso kaltegarria dela berarentzat eta ez badu beste helegiterik joan daiteke Ministeritza Fiskalarena eta helegite hau tarteratzeko eskatu, ofizioz izango litzateke noski) Auzitegi Gorenak doktrina behingoz bateratzeko asmoarekin JANek epaitza desberdinak ematen dihardutelako antzerako kasoetan (bestean eskatzen da hain zuzen ere alderdiak berberak edo antzerakoak izatea, honetan ez, bakarrik kasoaren baldintzak) doktrina bateratua ez dagoelako oraindik edo araudia hain berria izanez oraindik Jurisprudentzia ez dagoela eta (ezin dute eraman indarrean 5 urte baino gehiago auzia instantzian hasi zenean), AG jarraitu beharreko irizpideak jartzeko helburuarekin.
  + Epaiak bakarrik izango du eragina alderdien gain hauek izan badira helegitea tarteratzeko eskatu diotenak Ministeritzari, bestela doktrina finkatuko du baina euren egoeran ez du eraginik izango. Hortik aurrera Jurisprudentzia bezala hartuko da kontutan.
* Gauza epaituaren inpugnazioa: inpugnatzeko egite autonomoak dira.
  + Bi era daude:
    - Berrikusteko judizioa: Prozesua bukatu eta gero prozesuaren inguruan emandako egoera baldintzak behar ziren bezalakoak ez direla izan ezagutzen bada, berrikusteko judizioa eska daiteke. Hau da, zeozerengatik baldin badakigu egoera beste bat izango balitz epaia ere beste bat izango litzatekeela berrikusteko judizioa eskatuko dugu.
      * Epai irmo guztiak inpugna daitezke.
    - **Irmoa den epai bat berrikusi daiteke ondoko kasoetan:**
      * **Eman eta gero, erabakia aldatu dezaketen agiriak agertzen baldin badira ordurarte ezin izan badira lortu alderdiak eskutatu dituelako edo ezinbesteko arrazoien batengatik**
      * **Irabazi duen alderdiak aurkeztutako agiriak faltsutzat emanda zeudela prozesu penal baten ez bazekien edo geroxeago horrela adierazten baldin badira**
      * **Berdin gertatuko da erabilitako frogak edo lekukoak faltsuak adierazten baldin badira**
      * **Iruzurrez edo maltzurkeriaz lortu baldin bada garaipena**
      * **Berrikuspen helegitea tartera daiteke baita ere Europako Giza Eskubideen Epai Mahaiak ebazten duenean emandako epaia giza eskubideen aurkakoa dela eta hala egiten ez bada bere eragin okerrak iraun dezaketela, beti ere hirugarren pertsonei kaltetzen ez badio fede onez lortutako eskubideetan; epai horrengatik kaltetua izan denak izango du legitimazioa berrikuspena eskatzeko; epea 5 urtekoa izango da epaia eman zenetik.**
    - Demandatu rebeldeari entzutea: demandatua ez bada judizioan aurkezten eta ezin bazio epaia berari notifikatu pertsonalki, ediktoen bidez egingo da. Orduan eta bere ez aurkeztea borondatez egin ez dela frogatzen badu, berari entzutea eska dezake.
      * Orduan emango den epai berriak:
        + Aurreko epaia dagoen bezala mantendu behar dela esan dezake.
        + Aurreko epaia aldatu egin behar dela esan dezake eta zehaztuko du aldatu behar dena.
      * Rebeldeak izango duen epea entzutea eskatzeko: epaia pertsonalki notifikatzetik 20 egun edo jakitzen duenetik edo 4 hilabete BOen argitaratzen denetik.

**11. eta 12. gaiak: BETEARAZTEA.**

**Auzi guztietan bi gauza eskatzen dira:**

**→eskubide bat deklaratzea.**

**→Lortutako epaia eta eskubideak betearaztea (Konst 117.3 art. Jasotzen da: epaitu eta epaitua betearazi).**

**Bi gauza gerta daitezke:**

**→Borondatez betetzea.**

**→Betearaztea, ez duenean bestela betetzeko asmorik. Horretarako auzijartzaileak (demandanteak) betearaztea eskatu beharko du, beti ere titulu baten oinarrituz.**

**BETEARAZTEKO TITULU MOTAK:**

**“Nulla executio sine titulo”: Ez dago betearazterik titulu gabe.**

**Titulua: Agiri zehatza, betearazteko ezinbesteko baldintza.**

**Motak:**

**→Epai irmoak (helegiterik onartzen ez dutenak). Batzuetan gertatzen da epaia oraindik irmoa ez izan arren behin behineko betearaztea eskatzen dela; bestetan epai baten inpugnatu ez den zati bat betearaztea eskatzen dela.**

**→Beste batzuk: Aurre adiskidetzaren ziurtagiria, Letratuaren aurrean egiten den adiskidetzarena, arbitroen laudo irmoak.**

**SUBJETUAK:**

**Hiru dira:**

**→Epaileak.**

**→Alderdiak.**

**→Hirugarrenak.**

**Epaileak:**

Lehenik eta behin jakin beharko da zein den eskuduna. Horretarako ondorengo kasuak bereiztuko ditugu:

**→Epai bateko edo epailearen aurrean egiten den adiskidetzaren akordioa bada, irizpide funtzionala jarraitzen da: Erabaki hori hartu zuen epailea edo adiskidetze saioan egon zena. Izan daiteke Sozial Epaitegi bat, Justizia Auzitegi Nagusia edo Entzutegi Nazionala.**

**→Beste era batekoa bada, epailearen aurrean egiten ez dena, adib, laudoa edo aurre adiskidetzaren akordioa, beste bi irizpide hauek erabiltzen dira: objetiboa eta lurraldekoa. Beraz titulua sortu den lurralde horren Sozial Epaitegia izango da.**

**Sozial Epaitegi bat baino gehiago badaude, banatze arauak jarraituko dira.**

**Alderdiak: Bi dira:**

→Betearazlea: betetzea eskatzen duena (hartzekoduna)

**→Betearazia: zorduna.**

**Gerta daiteke tituluan agertzen ez den beste pertsona batek ere legitimazioa edukitzea. Hau gertatzen da adib tituluan dagoena erosi edo oinordetza baten ondorioz jasotzen denean.**

**Hirugarrenak:**

Ez dira alderdiak, baina betearazteak ere bere eraginak izan ditzake hauen gain. Adib, berak bahikuntza (embargo) bateko ondasunak erosi baldin baditu eta ondasun horiek tituluan agertzen direnean betearaztearen objetu bezala. Baita ere hirugarren hori tituluduna denean zordunaren aurrean (JSL 237 eta ondor. art).

**BETEARAZTEKO PROZEDURA.**

Alderdiak (hartzekodunak) eskatu behar du, ofizioz hasitako prozeduratan izan ezik.

**Urte beteko preskripzio epea izango du betearaztea eska daitekeenetik aurrera.**

**Motak:**

**→Arruntak: Bi dira:**

**⇒Ekonomikoak edo diruzkoak.**

**⇒Diruzkoak ez direnak. Hauek bere aldetik izan daitezke:**

**>Zerbait egiteko.**

**>Zerbait ez egiteko.**

**>Gauza zehatza emateko.**

**>Gauza ez zehatza emateko.**

**→Bereziak:**

**⇒Iraizpen epaienak.**

**⇒Gizarte Segurantzakoak.**

**⇒Erakunde Publikoen aurrekoak.**

**BETEARAZTEKO PROZEDURA ARRUNTAK:**

**Bi dira:**

1. **Diruzkoak**
2. **Diruzkoak ez direnak.**

**Diruzkoak ⇒Titulu betearazleak dirua emateko betebeharra ezartzen duenean zuzenean edo egiteko, ez egiteko o dirua izan ezik beste edozer emateko betebeharra diruzko betebehar bihurtzen denean.**

**Helburua ⇒betearaziaren ondasunetik lortutako diru kopurua hartzekodunari ematea.**

**Egitura⇒eskaera. Gero epaileak onartu behar du.**

**⇒Ikertu behar da zordunaren ondasuna zein den zor duena ordaintzeko nahikoa duen edo ez jakitzeko. Gero ondasunak bahitzen dira.**

**Ez bada nahikoa kaudimengabea deklaratu beharko da. FOGASAri eskatu beharko dio.**

**Bahitzean⇒Ondasunak topatu⇒zeintzuk bahituko diren aukeratu⇒Zorrak ordaintzeko hainak hautatu⇒Bermeak: ondasunak errolda publikoan anotatu; mugikorrak badira gordailuan jarri.**

**Bahitutakoa diru bihurtu⇒ Ez bada dirua, ondasuna saldu salmenta berezi baten bidez, enkantean jarri..**

**Diruzkoak ez direnak: AZL**

**Izan daitezke:**

**⇒Egitekoak: Organu judizialak auto baten bidez esango dio zer egin eta noiz egin behar duen. Horren aurrean zordunak:**

**→Egingo du. Hemen bukatuko da betearazteko prozedura.**

**→Ez egin edo gaizki egin. Orduan organu judizialak aldeei deituko die bere aurrean aurkezteko. Erabaki dezakete hirugarren batek egitea zordunaren kontura, eta honela betebehar ez diruzko hau diruzko bihurtuko da.**

**⇒Ez egitekoak.**

**⇒Gauza zehatz bat ematekoak. Adib: etxe bat.**

**⇒Gauza orokor bat ematekoak.**

**BETEARAZTEKO PROZEDURA BEREZIAK.**

**Hiru dira:**

1. **Iraizpenaren epaietan berronarketa aukeratzen den kasuetan.**
2. **Entitate Publikoen aurrean.**
3. **Gizarte Segurantzakoak.**

**Iraizpenetakoa:**

**⇒Ez bidezko iraizpenetan berronartzea erabakitzen bada, edo iraizpena deuseza deklaratu bada, behin behineko betearaztea eska daiteke.**

**⇒Berronarketa egin daiteke:**

**→Borondatez (enpresarien aldetik, noski)**

**→Enpresariak ez duenean berronartzen edo berronartu arren, ez da behar den bezalako berronarketa. Hemen dator behin behineko betearaztea.**

Behin behineko betearaztea:

**⇒20 laneguneko epea eskatzeko.**

**⇒Bitartean soldata jasoko du.**

**⇒Betearaztea eskatu eta ondorengo hurrengo lau egunetan epailearen aurrean aurkeztu, honek deitu eta gero ⇒ ez berronartzeko gertaera osatzen du.**

⇒Geroko epaiak iraizpena bidezkoa zela esan arren langileak ez du berak jasotako soldata itzuli beharko ( bera lanean beharko litzateke edo enpresariak nahiko ez balu lanera joatea, berdin berdin ordaindu beharko lioke) .

**Entitate Publikoen aurrekoak (JSL 287):**

**⇒Bere berezitasuna subjetuan datza: Estatua, Autonomi Erkidegoak, Gizarte Segurantzako erakundeak...**

**⇒Behin epaia eman eta gero 2 hilabeteko epea izango dute betetzeko edo gutxiago epaileak hain epe luzea kaltegarria izan daitekeela uste badu.**

**Bi hilabeteak pasatu eta gero interesatuak betearaztea eska dezake. Organu jurisdikzionalak ohartuko dio Administrazioari honek hilabeteko epean borondatez betetzeko eta alderdiak batuko ditu hainbat gauza zehazteko, adibidez, Administrazioari emango zaion epe muga betetzeko, ze neurri har dezaketen beteko dela ziurtatzeko edo epaiak esan duena gero bete ahal izateko....**

1. Auzi uzte bat bezala hartuko da ere langileak enpresariak gordetako indemnizazioa onartzen badu. Jasotzen badu, langileak ezingo du empresaria demandatu eta hala eta guztiz ere demandatzen badu, enpresariak bera alde alegatzeko orduan akzio falta salbuespen bezala jarri ahalko du. [↑](#footnote-ref-1)
2. Adibidez langileak iraizpen prozesua martxan dagoela beste batentzako lana egiten badu, enpresarik oso zaila izango du langileak zenbat kobratu duen frogatzea honek laguntzen ez badio. Kasu hauetan enpresariak berak ordaindu behar dionari profesioarteko gutxienezko alokairuaren zenbatekoa kenduko dio. [↑](#footnote-ref-2)
3. Hitzarmen kolektiboen interpretazio edo aplikazioari buruzko epaiak deklaratzaileak izaten dira gehienetan [↑](#footnote-ref-3)
4. Oinarrizko eskubideei buruzko prozesuetan ematen diren epaiak. [↑](#footnote-ref-4)
5. Izapidezko alokairuak bakarrik ordaindu behar dira instantziako epaia notifikatu arte, ez helegite hau bukatu arte, tarte honetan langilea desenplegua jasotzeko legezko egoeran egongo delarik. [↑](#footnote-ref-5)
6. Gordailurik ez egitea, epaiak zeozer ordaintzera kondenatzen badu ez ordaintzea, abokatuari botererik ez ematea.. [↑](#footnote-ref-6)